পাবনা ও  সিরাজগঞ্জ জেলার পদ্মা ও যমুনা নদীর বিস্তীর্ণ চরাঞ্চলের পলিযুক্ত বেলে_দোঅাঁশ মাটিতে এ বছর বাদামের বাম্পার ফলন হয়েছে। এ চরাঞ্চলের ২৭ হাজার একর জমিতে প্রায় ৫৫ হাজার মেট্রিক টন বাদাম উৎপন্ন হয়েছে। যার বাজারমূল্য প্রায় আড়াই কোটি টাকা। বাদাম চাষ করে চরাঞ্চলের প্রায় ২০ হাজার প্রান্তিক ও ভূমিহীন বর্গাচাষি কৃষক পরিবার সচ্ছল হয়ে উঠেছে।  সিরাজগঞ্জ ও পাবনা জেলা কৃষি সমপ্রসারণ বিভাগ সূত্রে জানা যায়, চলতি বাদাম চাষ মৌসুমে দুটি জেলার দইকান্দিরচর, চরআগবাঙলা, শিমুলকান্দি, বারোপাখিয়ারচর, ধীতপুর, কুশিরচর, ভুমোরিয়া,  চাঁনতারা, পদ্মারচর, বাইরচর, শ্রীপুর, খিদ্রদাশুরিয়া, ঘোড়জান, মুরাদপুর, শিংঘুলি, বরঙ্গাইল নয়াহাটাবরঙ্গাইল, ভারদিঘুলিয়া, চরপেচাকোলা, চরআড়ালিয়া, সাঁড়াশিয়া, চরসাফুলা, চরনাগদা, চরঢালা, চরকল্যাণপুর, পূর্ব শ্রীকণ্ঠদিয়া, মেঘাইরচর, খাসকাউলিয়া, মিনারদিয়াচর, ওমরপুরচর, পয়লারচর, বানতিয়ারচর, মীরকুটিয়ারচর, রস্তমেরচর, সোলজানারচর, চরবলরামপুর, চরভাড়ারা, সাদিপুর, সুদিরাজপুর, আশুতোষপুর, কোমরপুর, বীরপুর, পীরপুর, চালাকপাড়া, হঠাতপাড়া চরসহ ছোট-বড় ১২৫টি চরের ২৫ হাজার একর জমিতে বাদাম চাষের লক্ষ্যমাত্র নির্ধারণ করা হয়। কৃষকরা লক্ষ্যমাত্রার  চেয়ে ২ হাজার একর বেশি জমিতে বাদাম চাষ করেছে। বৃষ্টি ও আবহাওয়া অনুকূলে থাকায় এ বছর বাদামের বাম্পার ফলন হয়েছে।  চরাঞ্চলের বাদাম চাষকে কেন্দ্র করে বাদাম বিক্রির পাইকারি ও মোকাম গড়ে উঠেছে। মোকামগুলোতে ২০ থেকে ২২টি আড়ত গড়ে উঠেছে বাদাম কেনা-বেচার জন্য। বাদামের পাইকারি ব্যবসায়ীরা স্থানীয় আড়তদারদের মাধ্যমে বাদাম কিনে নিজ নিজ গন্তব্যে নিয়ে যাচ্ছে। সিরাজগঞ্জের চৌহালী উপজেলার মিনারদিয়া চরের কৃষক আহেদ আলী প্রামানিক জানান, তিনি এ বছর ৬ বিঘা জমিতে বাদাম আবাদ করেছিলেন। বীজ বপনের পর উপযুক্ত পরিমাণে বৃষ্টি হওয়ায় এ বছর  বাদামের বাম্পার ফলন হয়েছে। ৬ বিঘা জমি থেকে ৮৬ মণ বাদাম পাওয়া গেছে। অন্যান্য ফসল আবাদের চেয়ে বাদাম আবাদে পরিশ্রম ও খরচ অনেক কম। বাদামের জমিতে নিড়ানির প্রয়োজন হয় না। তিনি প্রতি মণ বাদাম ১৮শ টাকা হিসেবে ৮৬ মণ বাদাম ১ লাখ ৫৫ হাজার টাকা বিক্রি করেছেন। তার লাভ হয়েছে ১ লাখ ২৮ হাজার ৫০০ টাকা।  শুধু কৃষক আহেদ আলী নয়, ফৈলজানার চরের কৃষক আকবর আলী, সোনা মিয়া, ঢালারচরের আক্কাছ আলী, সাগর সরকার, মীরকুটিয়া চরের রায়হান, আজিবর শ্রীপুর চরের রতন দাস, হোসেন আলী, বাদশা মিয়া, ভারদিঘুলিয়া চরের শাহনুর মিয়া, গহের প্রামানিকসহ  দুটি জেলার বিভিন্ন চরের শতাধিক কৃষকের সঙ্গে আলাপ করে জানা গেছে, এ বছর তারা বাদাম আবাদ করে ভালো ফলন ও দাম পেয়েছেন। তাদের সংসারে সচ্ছলতা ফিরে এসেছে। দূর হয়েছে নিত্য অভাব-অনটন।  ঢাকার পোস্তগোলার বাদাম ব্যবসায়ী শাহ আকবর আলী জানান, গুণগতমান ভালো হওয়ায় এ অঞ্চলের বাদামের প্রচুর চাহিদা রয়েছে। নগরবাড়ীর আড়তদার আব্দুর রাজ্জাক জানান, দেশের বিভিন্ন জেলা থেকে বাদাম ব্যবসায়ীরা তার আড়তে বাদাম কিনতে আসে।  পাবনা কৃষি সমপ্রসারণ অধিদফতরের ভারপ্রাপ্ত উপ-পরিচালক রহমতউল্লাহ সরকার জানান, এ বছর বাদামের আবাদ ও উৎপাদন  লক্ষ্যমাত্রা ছাড়িয়ে গেছে। আবহাওয়া অনুকূলে থাকা এবং সময়মতো বৃষ্টি হওয়ায় এ বছর পাবনা ও সিরাজগঞ্জ জেলায় বাদামের দানা পুষ্ট হয়েছে। বাদাম গাছে তেমন কোনো রোগবালাইয়ের আক্রমণ হয়নি। কৃষকরা বাদামের বাম্পার ফলন পেয়ে লাভবান হয়েছে। পাবনা ও সিরাজগঞ্জ জেলার বাদাম চাষিদের সংসারে সচ্ছলতা ফিরে এসেছে।